Pensionarii vor beneficia de a treia majorare a pensiilor din ianuarie 2025, a dat asigurări ministrul muncii. Bucura Oprescu spune că după creșterea cu 13.8 la sută a veniturilor pensionarilor de la începutul acestui an, va urma o nouă majorare pentru aproximativ 3 milioane de români la 1 septembrie, după recalcularea pensiilor.
În același timp, începutul toamnei nu va aduce niciun leu în plus pentru aproximativ 1,6 milioane de seniori, ei vor primi mai mulți bani de la începutul anului viitor.
Ministrul Muncii a declarat: "În ianuarie 2025 vom avea o altă majorare. Inflația pe care se va statua această majorare o știm, e de peste 10%. Plus jumătate din câștigul salarial mediu brut, acesta e un indicator pe care vom putea să-l comunicăm atunci când INS îl va fundamenta. E important că avem clar faptul că majorarea se face anual în ianuarie".